Só lyk regering se plan om ligte aan te houPres. Cyril Maandagaand aan die woord. (Foto: Kopano Tlape/GCIS) Die regering het uiteindelik ’n plan om die land se ligte aan te hou. Dié plan behels ’n groter begroting vir instandhoudingswerk, die aankoop en invoer van elektrisiteit en ’n kragkrisiskomitee. Dit behels egter nié die afkondiging van ’n nasionale ramptoestand nie. Pres. Cyril Ramaphosa het dit Maandagaand duidelik gestel dat die kragnetwerk in staatsbesit sal bly, hoewel dit op private beleggers en kragverskaffers sal staatmaak. Volgens Ramaphosa sal daar egter heel eerste daarop gefokus word om die prestasie van Eskom se bestaande vloot kragstasies te verbeter. Die begroting vir kritieke instandhouding sal gevolglik oor die volgende 12 maande verhoog word, terwyl vaardige personeel, waaronder voormalige senior Eskom-aanlegbestuurders en ingenieurs uit die private sektor, gewerf sal word. Eskom sal oor die volgende drie maande ook surplus krag aankoop in ’n poging om in die land se vraag na elektrisiteit te voldoen. Surplus elektrisiteit sal van bestaande onafhanklike kragprodusente gekoop kan word. Dít sluit in kragsentrales met meer kapasiteit as wat nodig is en wat tans in staat is om hul oortollige krag aan Eskom te verskaf. Die Medupi-kragsentrale. (Foto: Eskom) Eskom sal ook bykomende energie van bestaande private kragopwekkers soos myne, papiermeulens, winkelsentrums en ander private entiteite met oortollige krag aankoop. Ramaphosa het voorts daarop gewys dat ander Afrika-lande, waaronder Botswana en Zambië, meer elektrisiteitskapasiteit het as wat hulle benodig. Eskom sal nou elektrisiteit vanaf hierdie lande invoer. Eskom sal ook tussentydse kragoplossings, soos mobiele kragopwekkers, gebruik om huidige opwekkingskapasiteit vir ’n beperkte tydperk aan te vul. ’n Kragkrisiskomitee sal intussen op die been gebring word. Die direkteur-generaal in die presidensie sal as voorsitter dien, terwyl die res van die komitee sal bestaan uit die departemente en entiteite wat reeds betrokke is by die voorsiening van elektrisiteit. Die betrokke ministers sal op ’n gereelde grondslag direk aan Ramaphosa rapporteer. Lede van ’n spesiale polisietaakmag sal op hul beurt Eskom help om diefstal, korrupsie en sabotasie te pak. Dít terwyl die tesourie ’n volhoubare oplossing vir Eskom se skuld van byna R400 miljard sal bedink. Hou Maroela Media dop vir meer oor die regering se plan om die land se kragkrisis te bowe te kom.